ועדת החוקה, חוק ומשפט, כנסת 23, פרוטוקול מספר 96, 2020-08-25 12:30

יעקב אשר: שלום לכולם, אני מתכבד לפתוח את הדיון.

יעקב אשר: הנושא: תקנות שיקים ללא כיסוי (סייגים לתחולת החוק בשל התמשכות משבר הקורונה )(מס' 2), התש"ף- 2020, המשך דיון מאתמול.

יעקב אשר: תיכף נקרא, אבל אתמול העליתי כמה כיוונים.

יעקב אשר: בינתיים אני גם גיבשתי לעצמי לפחות את המחשבות בעניין.

יעקב אשר: אתמול דיברנו על כך שיכול להיות שאני אמליץ לקצר את הימים, ל-23 לחודש, ולא ל-10 לאוגוסט.

יעקב אשר: מה שהובהר לי בהמשך הדרך שמאחר וגם התקנות האלה אושרו על ידי שר המשפטים בזמן האחרון, זאת הייתה הכוונה לאורך כל הדרך, ודיברו על התאריך הזה והוא משמעותי, שוב – לאותם סוגי עסקים שאותם אנחנו כן רוצים להציל ולא לגרום לכך שיהפכו למוגבלים, דבר שיקשה עליהם להתאושש חזרה ביום שהממשלה תחליט שהם יכולים לחזור לפעילות מלאה.

יעקב אשר: דבר שני שקורה – שגם כשהם באים לבקש הלוואות במסגרות כאלה ואחרות, כמובן שהתואר "מוגבל" לא מוסיף להם בעניין הזה, והבנקים – יש להם הנחיות לא להיכנס להרפתקאות של הלוואות עם מוגבלים, והם בעצם לוקים כפליים.

יעקב אשר: אשמח לשמוע מבנק ישראל אם זה נכון או לא נכון, כי גם פה צריכים לדעתי יחס מיוחד.

יעקב אשר: דבר שני, אני מבין שחלק גדול מבעלי האולמות, לפחות ממה שאני יודע, זה אחד המגזרים שאנחנו יודעים עליו בבירור, אנחנו יודעים גם על סוכני נסיעות, מדריכי טיולים וכאלה שעדיין לא חזרו לשגרה בכלל, אפילו רחוקים מזה, לצערי הרב, כרגע – כדי לא להכביד עליהם, כי אנחנו מדברים על אישור רטרואקטיבי, אז אני כן החלטתי להשאיר את ההצעה כפי שהיא, וזה יהיה עד ה-10 לאוגוסט.

יעקב אשר: אני רציתי טיפה לאזן את זה.

יעקב אשר: המטרה שלי גם הייתה נוספת, כדי שאנשים לא יטעו ויתבלבלו שזה הולך להמשיך גם הלאה, כי כרגע אין כוונה להמשיך את זה הלאה, בוודאי לא באופן גורף.

יעקב אשר: מכאן אני מגיע לחלק השני שאמרתי אתמול, וזה לא משהו שקשור לתקנות, שאני יכול להתקין אותן, אבל בהחלט משהו שחשוב מאוד – ואני רוצה שוב לבדוק, ואנחנו נכניס את זה כאן לפרוטוקול אחר כך, וגם במכתב האישור שנשלח למשרד המשפטים, אני רוצה שתהיה אפשרות להתקין תקנות כאלה בהמשך הדרך.

יעקב אשר: כשאני אומר "בהמשך הדרך" – אף אחד לא יודע אם זה חודש, חודשיים או שנה.

יעקב אשר: אנחנו לא רואים את הקורונה נעלמת.

יעקב אשר: החיסון – עובדים עליו.

יעקב אשר: אנחנו צריכים לצפות פני עתיד.

יעקב אשר: הדבר שאני הכי לא אוהב הוא שנעשה דברים טלאי על טלאי.

יעקב אשר: אני לא אוהב את זה בתקנות הממשלה לגבי הקורונה, ואני גם לא אוהב את זה בתקנות הללו, כי בסופו של יום אנחנו מקבלים החלטות.

יעקב אשר: יכול להיות שנתכנס כאן שוב, ותהיה שוב החמרה כזו או אחרת ואז נצטרך לדון.

יעקב אשר: אני חושב שהמערכת שלנו, ומערכת הבנקאות צריכה לשתף כאן פעולה, כמובן בשיתוף עם משרד האוצר – המערכת צריכה להיות בנויה שנוכל לעשות את התקנות לפי ענפים, כי אם אנחנו לא עושים את זה לפי ענפים אנחנו נותנים בעצם קארט בלאנק לכל מי שרוצה להעביר שיקים לכל תחום שהוא, ש הוא מבין שהוא לא הולך להיות מוגבל.

יעקב אשר: לתוך זה מסתננים אנשים שהם לא רק עובדים רגיל או עובדים אפילו בפול טמפו, אלא עושים מזה את מה שחשוב להם – או אנשים סדרתיים כאלה שאנחנו לא רוצים להרגיל את הדבר הזה שאדם שחזרו לו שיקים בסוף לא נהיה מוגבל.

יעקב אשר: לכן אני חושב שאם נגיע לעוד התקנת תקנות של שר המשפטים, וכששר המשפטים בתיאום עם שר האוצר, או סגן שר האוצר, שצריך להגיד לו באיזה ענפים עדיין המשבר בעיצומו, יחד עם בנק ישראל ימצאו את הדרך.

יעקב אשר: אולי לא דרך מחשובית – כי כל רעיון טוב שאנחנו באים איתו לבנק ישראל אז אומרים לנו שלוקח חודשים לסדר את המחשוב לזה, יכול להיות שיצטרכו לעשות את זה חישובית חלקית וידנית – יותר, אני לא יודע מה השיטה, אני יודע מה התוצאה שאני רוצה שנגיע אליה: שאם, באמת רוב הענפים ימשיכו לפעול ויהיו 3-2 ענפים שאנחנו יודעים לזהות אותם, גם אם נפספס קצת מכאן ומכאן - נוכל להתקין את התקנות האלה שיגיעו לוועדה באופן מפורט יותר לפי ענפים, ונוכל לאפשר להם לשרוד את התקופה.

יעקב אשר: שכחתי עוד נקודה אחת ששכנעה אותי להישאר על 10 באוגוסט – שהבנתי שדווקא הפיצוי לאולמות ולמגזרים הללו, הפיצוי עדיין לא הגיע אליהם לחשבונות הבנק.

יעקב אשר: זה אמור להגיע בימים הקרובים, וזה אומר שאם לא נאשר את המקסימום שאנחנו יכולים כרגע לאשר על פי התקנות שקיימות לנו כרגע, אז אנחנו פוגעים בהם פגיעה אנושה, וזה לא יהיה חכם לעשות את זה.

יעקב אשר: לכן אנחנו בהמשך לדברים של אתמול – נאשר את זה עד ה-10, ונכתוב שהתקנות הבאות אם יופיעו, יגיעו בצורה ענפית, בתיאום מול משרד המשפטים ומשרד האוצר, וכמובן הבנקים יצטרכו למצוא את הדרך איך להוציא את זה לפועל.

אלעזר שטרן: חשוב רק להוסיף לדברים שככל ששר המשפטים יגיש הצעה עתידית לוועדה – שהיא תיתמך בנתונים שיצביעו על כך שיש בעיה, על כך שיש חריגה בכמות השיקים החוזרים לעומת תקופות רגילות, ששינוי הנסיבות, המצב המיוחד שבו אנחנו נמצאים באמת תומך בבקשה.

יעקב אשר: אבל שוב, אתה רוצה לבחון את זה ברמה הכוללת.

אלעזר שטרן: אני אומר – בכל דפוס שזה לא יוגש, בין אם זה יהיה ברמה הכוללת ובין אם זה יהיה ברמה ענפית, חשוב שזה ייתמך בנתונים שיצביעו על כך שיש פה בעיה שצריך לתת לה פתרון.

רני נויבואר: רק צריך לחדד שבעצם הקושי המרכזי, לדעתי, הוא שאין לנו כרגע נתונים ברמה ענפית.

רני נויבואר: כלומר, אנחנו יודעים ברמה הענפית שיש ענפים שיש בהם קושי.

רני נויבואר: אם התנאי יהיה להביא נתונים – אם אפשר יהיה להתגבר על הבעיה המיחשובית ועל הקשיים המיחשוביים ולדעת לשייך ענפים מסוימים לחשבונות מסוימים – אז אני מניחה - - -

יעקב אשר: אז זה מה שצריך לעשות.

יעקב אשר: נכון שכרגע אין, זו בדיוק ההתנעה שאני מנסה להתניע מכאן.

יעקב אשר: אני חושב שצריך לעשות מאמץ בעניין הזה.

יעקב אשר: אני מבין שיש כן סיווגים בבנקים, אולי טיפה יותר רחבים – אני לא אכנס לזה כרגע, אני לא רוצה לקיים על זה את הדיון.

יעקב אשר: אני רוצה את זה כשיעורי בית, ואני חושב שאלה שיעורי בית שחשובים גם לכם כי בסופו של דבר אותם ענפים – גם ענפים כאלה, וגם ענפים קטנים יותר, אבל ענפים שאנחנו יודעים כרגע, שהם בעלי אולמות – הם קליינטים שהם טובים לבנקים בימים כתיקונם.

יעקב אשר: אנחנו לא רוצים לראות אותם מתפרקים אחד אחרי השני בגלל הדברים הללו.

יעקב אשר: מצד שני, אנחנו לא רוצים לקבל החלטות רוחב פזיזות על כל המשק כשלא צריך לעשות אותן.

יעקב אשר: אני לא יודע לעשות את זה, לא במיחשוב ולא בטכני.

יעקב אשר: מישהו צריך בבנק ישראל לשבת – כמו שיש הנחיות של המפקח על הבנקים בכל מיני דברים, יכול להיות שצריכות להיות פה הנחיות – שיהיו אמנם תלויות מחשב, גם כן, אבל יכול להיות שהם יצטרכו להיעשות בפורמט של כוח אדם ייעודי שיעשה את זה, שיודע שיש ענפים מסוימים שמוגדרים כרגע ככאלה שצריכים לדחות להם, אם יגיע בתקנות דבר כזה, ולפעול על פי זה.

יעקב אשר: איך לעשות את זה, אם זה יהיה רק בעזרת מחשב או שזה יהיה גם בהפעלת מענה אנושי?

יעקב אשר: אז יהיה מענה אנושי.

יעקב אשר: אם יצטרכו בשביל זה עוד כמה פקידים בבנק ישראל לעשות את זה –פשוט צריך להכין תוכנית על העניין הזה.

יעקב אשר: אני מעביר דרכך פנייה למפקח על הבנקים, שאני מעריך מאוד את עבודתו מאז שהוא נכנס לתפקיד, באמת להביא פתרונות.

יעקב אשר: וגם אם הפתרונות לא יהיו מושלמים לגמרי, וגם אם זה לא יהיה חתוך לגמרי לענפים, לפחות אנחנו נדע מה אחוז הסטייה – כזו או אחרת.

יעקב אשר: אבל זה עדיין לא כל המשק.

יעקב אשר: ולכן, הדבר הזה מבחינתי הוא חשוב מאוד, ואנחנו נטמיע את זה בהחלטות של הוועדה ובמכתב שנוציא לשר המשפטים לגבי אישור התקנות.

יעקב אשר: ניר שפר, בקצרה.

ניר שפר: תודה ליושב-ראש הוועדה, תודה על הרגישות.

ניר שפר: זה בהחלט דיני נפשות מה שאתה עושה כאן כרגע.

ניר שפר: אנחנו חייבים למצוא פתרון ייעודי לענף שלנו.

ניר שפר: כמו שאתה יודע – בשבוע שעבר בתקנות הקורונה, בסעיף 14 סגרתם את אולמות האירועים, זאת אומרת שאתם מונעים בהחלטה שלכם את הפרנסה שלנו, את היכולת שלנו להפעיל את האולמות.

ניר שפר: וחשוב לראות שביד השנייה, שכרגע אתה מטפל בנושא של שיקים מוגבלים – תיצרו מנגנון עם בנק ישראל, וחשוב לי מאוד שאתה תוביל את זה כי כרגע אם ניצור פנייה לבנק ישראל אני פוחד שזה ייפול בין השולחנות, ועוד פעם – מדובר פה בדיני נפשות.

ניר שפר: נמצא אתנו בזום ישי חן שיכול לספר באופן אישי מה מצבו.

ניר שפר: צריך להבין שהאולמות כרגע לא קיבלו עוד שום פיצוי מהמענק האחרון.

ניר שפר: עד היום הפיצוי שהם קיבלו עומד על 74,000 שקלים לכל החודשים שאנחנו סגורים – ואנחנו חייבים סיוע גם בנושא הזה של החשבונות המוגבלים.

ניר שפר: השאלה אם אתם יכולים ליצור מנגנון שיטפל ספציפית בענפים הסגורים שהם בודדים והם מוגדרים.

יעקב אשר: ישי, מילה אחת, בקצרה.

ישי שמואל חן: שלום וברכה.

ישי שמואל חן: אני מנכ"ל של אולמות "הנסיכה" בחיפה.

ישי שמואל חן: בתאריך 30.7 חזר לנו שיק של ספק, אחרי שעשינו לו פריסה, שהרי עצרו לנו את העבודה במרץ, חזרנו לעבודה ופרסנו לספקים את השיקים ופשוט, ב-30.7 לא היה לנו מאיפה כי גם לא קיבלנו הלוואה בערבות המדינה, סירבו לנו בעיקר מהצד שאמרו לנו: תיראו, אנחנו לא יודעים מתי תחזרו עוד פעם לעבודה, אנחנו לא יודעים לנהל אתכם את הסיכון.

ישי שמואל חן: אז מנהל הבנק אמר לנו שהוא לא יכול לתת את ההלוואה הזאת.

ישי שמואל חן: חזר השיק והטילו לנו עיקול גם על חשבון העסק וגם על החשבון הפרטי שלי כי הייתי ערב אישית.

ישי שמואל חן: דבר כזה מביא אותנו לבעיה מאוד מאוד גדולה, במיוחד להמשך ההתנהלות.

ישי שמואל חן: אנחנו מחכים מחודש מרץ לפיצוי.

ישי שמואל חן: עוד לא קיבלנו שום דבר.

ישי שמואל חן: אנחנו עסק של מעל 20 מיליון שקל, כמו הרבה מהאולמות, ובעצם גם עכשיו, כשאנחנו הולכים לקבל איזשהו פיצוי מסוים, לפי החוק החדש – לא יהיה לי איך לפרוס תשלומים לספקים או להמשיך להתנהל, כי חשבונות הבנק מעוקלים, גם את כרטיסי האשראי סגרו כי החשבון מעוקל.

ישי שמואל חן: יש לנו בעיה ספציפית גם – ניכווינו בעבר מהנושא הזה שפתחו אותנו, סגרו אותנו.

ישי שמואל חן: חייבים לתת לנו איזשהו פתרון ייחודי לאולמות.

ישי שמואל חן: כרגע אנחנו צבועים באיזה צבע צהוב, וחוששים לפתוח אותנו.

ישי שמואל חן: אחרי שפותחים יכול להיות שעוד פעם יסגרו, ה - - -היא מאוד מאוד קשה.

יעקב אשר: תודה רבה.

יעקב אשר: הדברים הובנו.

יעקב אשר: רק המילה הקטנה שהוא אמר תוך כדי – "פתחו אותנו ואחר כך סגרו".

יעקב אשר: מה זה פתחו?

יעקב אשר: שנבין.

יעקב אשר: פתחו זה אומר שהוא הוציא שיקים לספקים, הוציא הזמנות, בגלל שהוא ידע שהעומדים להיות אירועים, שיהיו לו הכנסות, תקבולים על ההוצאות שהוא הוציא עכשיו, ואז סגרו אותם.

יעקב אשר: ואז – מה?

יעקב אשר: זה אפקט דומינו, ואני חושב שזה האחריות שלנו כמדינה, אחריות של משרד האוצר ואחריות של בנק ישראל לעניין הזה.

יעקב אשר: חייבים בכל דרך שהיא למצוא איך לסווג אותם נכון כדי שנוכל לטפל בהם בעתיד נכון.

רן מלמד: שלום אדוני, אני אדבר מאוד בקצרה.

רן מלמד: שתי הערות קטנות.

רן מלמד: הערה אחת נוגעת לשיקים שניתנים כשכר.

רן מלמד: היינו מציעים – שיקים קטנים כשכר עבודה לעובדים גם אם הם חזרו לא ייספרו במניין השיקים לנושא של ההגבלות לתקופה יותר מאוחרת, כי הרבה מאוד פעמים השיקים האלה תלויים בכספים שאותם מעסיקים צריכים לקבל – שוטף 30,90,60 וכדומה.

רן מלמד: אנשים לא משלמים בזמן.

רן מלמד: אנחנו מציעים לעזור לעסקים בדרך הזו ששיקים שניתנים לעובדים כשכר התפוגה שלהם, או ההכנסה שלהם למערכת תהיה יותר ארוכה מאשר התאריכים המוצעים.

רן מלמד: הערה שנייה נוגעת ולא נוגעת לנושא – כי בעצם, כשמדברים על צדקים שמובאים בחשבון של שיקים שחזרו, מדברים בעצם על תוצאה סופית של הגבלת חשבון הבנק.

רן מלמד: אבל צריך לזכור, אדוני, שניתן היום להגביל חשבון בנק גם בדרך אחרת, והיא דרך מערכת ההוצאה לפועל.

רן מלמד: זאת אומרת שיכול לצאת לך מצב שלא ספרת את השיקים אמנם, שיבואו במניין, אבל עורך הדין של הספק או מישהו אחר הגיש בקשה להוצאה לפועל ואת החשבון מגבילים מהמקום ההוא.

רן מלמד: אני חושב שהוועדה צריכה לתת את דעתה גם על זה ולתקן את הלקונה הזו גם בחוק ההוצאה לפועל.

יעקב אשר: תודה.

יעקב אשר: לצערי הנושא הזה לא בתוך התקנות הללו, זאת אומרת, אני לא חושב שיש גם סמכות בתקנות הללו, אבל אנחנו צריכים לבדוק, באמת לראות איך סוגרים את המענה בעניין הזה.

יעקב אשר: שוב, אם זו הוצאה לפועל באמת על משהו שקרה בתקופה הזאת.

יעקב אשר: צריך לבדוק את הסוגיה הזאת.

יעקב אשר: אם מישהו יוכל לבדוק ולהאיר את עינינו.

אלעזר שטרן: בישיבה הבאה שתהיה לנו עם ההוצאה לפועל אפשר לשאול אותם גם על זה.

אלעזר שטרן: רן דיבר על אחת מההגבלות שבסעיף 66(א) לחוק ההוצאה לפועל.

אלעזר שטרן: אלינו מגיע עניין אחר.

אלי כהן: אני חייב לומר שעמדתנו מאתמול לא השתנתה.

אלי כהן: אנחנו חושבים שאנחנו נצטרף לדעה של בעלי האולמות, אנשי האירועים – אלה שבאמת נפגעו והפעילות שלהם הופסקה והם הנפגעים העיקריים.

אלי כהן: אותם צריכים לסווג.

אלי כהן: לא צריך להחיל את החוק על כל המשק, זה לא נכון.

אלי כהן: הדבר הזה פוגע בציבור מאוד גדול שלא צריך להיפגע, ויחד עם זה – זה שופך את התינוק יחד עם המים בפעילויות של בעלי עסקים שהמשיכו הכל כרגיל ומנצלים פה את החקיקה הזאת, את התקנה הזו, כדי ללכת למנהל הבנק ולהגיד לו – תחזיר לי את השיקים כרגע ותן לי יותר אשראי.

אלי כהן: אני חושב שצריך לסווג את זה.

אלי כהן: בנק ישראל צרי להסביר לנו מדוע הוא רוצה להחיל את זה על כל המשק.

אלי כהן: אין סיבה.

אלי כהן: יש את המגזרים שנפגעים, וכך צריך באמת.

אלי כהן: בנוסח הזה אני מאוד שמח שאתם מעלים את זה היום לדיון וחושבים על סיווג נכון של העניין, וכך ייטב לכל המשק.

אלי כהן: תודה.

יעקב אשר: תודה רבה.

יעקב אשר: אני יכול רק להצטרף למה שאתה אומר.

יעקב אשר: אני מקווה שנצליח לסווג את זה בעתיד הקרוב.

יעקב אשר: זו המטרה שביקשנו מנציגי בנק ישראל, כאן, ואני גם אפנה היום למפקח על הבנקים גם באופן אישי, כדי למצוא את הפתרון כמה שיותר מהר, שיהיה לנו את הכלי הזה.

 << אורח >> אורלי הר ציון: שלום לכולם, אני רוצה להתייחס לדברים שנאמרו פה ולנוסח מתוקן שהונח על שולחן הוועדה אתמול, בו עשינו איזו החרגה על מנת למצוא את האיזונים המתאימים בין העמדה שהוצגה פה על ידי התאחדות התעשיינים ובין הקושי של האנשים לעמוד אחרי ההתחייבויות שלהם בעקבות המצב שנוצר.

 << אורח >> אורלי הר ציון: ההצעה המתוקנת שמונחת על שולחן הוועדה למעשה מנסה לייצר את האיזונים בין אלה שכתבו שיק ואנחנו לא רוצים שתוטל עליהם הגבלה כל כך חמורה לתקופה ארוכה, לבין הצורך לשמור על עניינם של מקבלי השיקים, אותם אנשים שנתנו שירותים או מכרו שירותים תמורת אותם שיקים.

 << אורח >> אורלי הר ציון: באיזושהי נקודה אנחנו צריכים לעצור את אפקט הדומינו הזה שנוצר.

 << אורח >> אורלי הר ציון: לכן ההצעה כרגע אומרת שבאמת ההגבלה של אלה שהוגבלו – לא תוסר.

 << אורח >> אורלי הר ציון: תוסר ההגבלה.

 << אורח >> אורלי הר ציון: יחד עם זאת, במערכת נתוני האשראי תישאר איזושהי אינדיקציה לכך שהאנשים האלה – חזרו להם שיקים, שזו ההתראה שנשלחה לאותם אנשים לפני ההגבלה.

 << אורח >> אורלי הר ציון: בדרך הזו, אדם שמגיע לרכוש שירותים מאיזשהו ספק, אותו ספק יוכל לפנות ולבדוק האם הוא רוצה להישען על שיק שהוא נותן, או לחילופין לבקש ממנו אמצעי תשלום אחר.

יעקב אשר: אני אהיה מוכן לעשות את זה אם תצליחו לשכנע את אנשי המחשוב שלכם שבמערכת נתוני האשראי יהיה כתוב ליד השיקים שחזרו – תקופת קורונה.

יעקב אשר: אם אתם יודעים לעשות את זה, אני מוכן לתקן את זה בכל רגע.

יעקב אשר: אם אתם לא יודעים לעשות את זה, אני לא הולך על התיקון הזה.

יעקב אשר: זו היתה הדרישה שלי קודם, בהקשר של נתוני האשראי.

 << אורח >> אורלי הר ציון: ממה שאנחנו מבינים – אין לנו את היכולת לסמן את השיקים האלה בצורה פרטנית - -

יעקב אשר: אז אין לי את היכולת לקבל את התיקון הזה.

 << אורח >> אורלי הר ציון: - - אבל יש תאריכים מאוד מוגדרים ולהתראה הזו יש תאריך, ואם היא נופלת בתאריך שמצוין יודעים בדיוק שזו התראה שניתנה בתקופה של הקורונה.

יעקב אשר: הבנתי, זו התשובה שגם קיבלתי בפעם הקודמת.

יעקב אשר: אני מבין שהייתם שמחים לעשות את זה וכנראה לא יכולים, אבל כיוון שאתם לא יכולים אני לא אאפשר שיהיה את הדבר הזה.

יעקב אשר: אני שואל שאלה אחרת: איך אנחנו מקדמים את העניין הזה שאפשר יהיה לעשות את ההגדרות הללו, את התקנות הללו, אם נצטרך אותן שוב, וכנראה שנצטרך – לעשות אותם ענפית, ולא כללית על כל המשק.

יעקב אשר: אני בטוח שגם אתם חושבים שזה נכון.

 << אורח >> עודדה פרץ: אנחנו, פשוט בהמשך להתחייבות שלנו אתמול עשינו בדיקה מהירה עם הבנקים לגבי הישימות של החלוקה הענפית הזאת, והתשובה שקיבלנו היא שמבחינה טכנולוגית זה דבר די מורכב וייקח עד שלושה חודשים.

 << אורח >> עודדה פרץ: הדבר השני הוא שלנו יש הוראת דיווח, שהבנקים מדווחים לפיקוח על הבנקים לפי ענפים, ומה שאפשר לפתח מבחינה טכנולוגית זה את הדבר הזה.

 << אורח >> עודדה פרץ: זאת אומרת, שהם יעשו את האבחנה של שיקים שחוזרים לפי הענפים שאותם הם מדווחים לפיקוח על הבנקים.

 << אורח >> עודדה פרץ: אז למשל, כל הנושא הזה של - -

יעקב אשר: נתוני אשראי.

 << אורח >> עודדה פרץ: אני לא מדברת עכשיו על נתוני אשראי.

 << אורח >> עודדה פרץ: הם מדווחים לנו על סיכוני אשראי לפי ענפים.

 << אורח >> עודדה פרץ: הענפים האלה הם יותר רחבים מהענף של אולמות אירועים.

 << אורח >> עודדה פרץ: זאת אומרת – זה כולל את כל בתי המלון, בתי ההארחה והאוכל.

 << אורח >> עודדה פרץ: זה למשל ענף.

 << אורח >> עודדה פרץ: זאת אומרת, הענפים הם מאוד גדולים.

 << אורח >> עודדה פרץ: ולפי זה כן אפשר יהיה – אבל זה כרוך בהשקעה טכנולוגית, וזו שאלה האם זה נכון להידרש להשקעה.

 << אורח >> עודדה פרץ: ההערכה היא שלא יגיעו עוד תקנות כאלה, אז יכול להיות שזו עבודה שתיעשה לריק.

יעקב אשר: אני חושב שזו עבודה שאתם צריכים לעשות אותה, ואני מבקש אם אפשר לעשות איזשהו דיון ממצה עם כל אנשי הטכנולוגיה, ולחשוב גם על דרך.

יעקב אשר: מאחר ולא מדובר פה באלפי חשבונות, זאת אומרת - - -

 << אורח >> עודדה פרץ: כן מדובר באלפי חשבונות.

יעקב אשר: אני לא בטוח שזה מגיע לאלפים, אפילו, אם את שואלת אותי.

יעקב אשר: אני מדבר על ענפים מסוימים.

יעקב אשר: את זה צריך לעשות מול משרד האוצר, הוא ודאי יודע כי שם יש את העניין של הפיצוי, שהם יודעים.

יעקב אשר: הם גם היום מפצים רק את מי שצריך, זאת אומרת – יש להם את האבחנות.

יעקב אשר: אני מעריך שזה לא יגיע לעשרות אלפי חשבונות, זה יכול להגיע לכמות יותר מצומצמת שאולי אפשר לעשות אתה גם משהו מיחשובי אבל גם משהו שהוא יותר ספציפי.

יעקב אשר: אני יודע שזה בעייתי, אבל אני רואה חשיבות עליונה בעניין הזה, משימה עליונה.

יעקב אשר: הייתי קונה את התחזית שלך שזה לא הולך להגיע, אבל גם בפעם הקודמת לא דיברו על כך שהולך להיות המשך בעניין הזה.

יעקב אשר: לכן אני צופה שעלול להיות המשך, בטח לענפים מסוימים.

יעקב אשר: לכן, כדי שלא נפגע בכל המשק ולא נרגיל את כל המשק למה שאנחנו לא רוצים, מאמץ עליון שלכם יתקבל בברכה ובשמחה גדולה.

אלעזר שטרן: אני קורא:

אלעזר שטרן: תקנות שיקים ללא כיסוי (סייגים לתחולת החוק בשל התמשכות משבר חקורונח) (מס׳ 2) התש״ף־2020 בתוקף סמכותי לפי סעיף 21(ב) לחוק שיקים ללא כיסוי, התשמ"א-1981 להלן - החוק) ובאישור ועדת החוקה חוק ומשפט של הכנסת, אני מתקין תקנות אלה: 1.

אלעזר שטרן: גריעת שיק שסורב סורב שיק בחשבונו של יחיד או של תאגיד, ייגרע אותו שיק ממניין השיקים לעניין סעיף 2(א) לחוק, אם היום שסורב בו חל בתקופה שמיום א׳ בתמוז התש״ף (23 ביוני 2020) עד ליום כ׳ באב התש״ף (10 באוגוסט 2020) 2.

אלעזר שטרן: ביטול הגבלה (א) הגבלה לפי סעיף 2(א) לחוק שהתמלא בה התנאי לפי תקנות אלה - בטלה.

אלעזר שטרן: (ב) על ביטול הגבלה לפי תקנה זו ידווח הבנק לבנק ישראל, ובנק ישראל יעביר לכל בנק את הפרטים בדבר ביטול ההגבלה, הכול כפי שקבע המפקח לפי סעיף 13 לחוק.

אלעזר שטרן: 3.

אלעזר שטרן: גריעת שיקים לעניין הודעה לאדם המבקש להצטרף לחשבון נגרע שיק לפי תקנה 1 לתקנות אלה, לא יימנה השיק במספר השיקים הנזכרים בסעיף 3א1(ב)(1) לחוק.

אלעזר שטרן: 4.

אלעזר שטרן: גריעת שיק לעניין התראה על שיקים שסורבו נגרע השיק לפי תקנה מאחת מתקנות אלה, לא יימנה השיק במניין השיקים הנזכרים בסעיף 2(א1) לחוק.

אלעזר שטרן: ויש את תקנה 5, שהיושב ראש אמר - - -

יעקב אשר: אני את התיקון הזה לא מאשר.

יעקב אשר: מי בעד אישור התקנות?

יעקב אשר: ירים את ידו.

יעקב אשר: הצבעה התקנות אושרו.

יעקב אשר: תודה.

יעקב אשר: התקנות אושרו פה אחד.

יעקב אשר: אני מבקש להוסיף לפרוטוקול וכן למכתב שייצא למשרד המשפטים, לשר המשפטים: הוועדה אישרה את התקנות בנוסח שהוגש לוועדה.

יעקב אשר: הוועדה פונה לשר המשפטים ולכל נציגי הממשלה המעורבים ומבהירה כי מכאן ולהבא ככל שהוועדה תתבקש לאשר סייגים נוספים לתחולת חוק שיקים ללא כיסוי בשל התפרצות נגיף הקורונה תהיה בנקודות כלהלן: 1.

יעקב אשר: לבקשה יצורפו נתונים שיבססו באופן ברור את הצורך באישור הסייגים 2.

יעקב אשר: שהסייגים יתנו ביטוי ככל הניתן להבדלים בין ענפי פעילות שונים במשק בהתאם לפגיעה שנגרמה להם כתוצאה ממגבלות הפעילות שהוחלו עליהם.

יעקב אשר: דבר נוסף – הוועדה מבקשת מבנק ישראל למצוא פתרון שיאפשר שירות של התקנת התקנות לפי ענפים – פתרון טכנולוגי או אנושי, כדי שהוועדה, או השר כשיצטרך להתקין תקנות יוכל לעשות אותן יותר נקודתית ופחות רחבית, כדי שלא נצטרך לעשות את זה גם לענפים שלא זקוקים לכך.

 << אורח >> עודדה פרץ: אפשר לומר משהו?

 << אורח >> עודדה פרץ: אני חושבת שגם אם נצליח לגרום לזה שזה יקרה, הנתונים האלה יהיו מעתה והלאה, זאת אומרת – אני לא חושבת שאפשר יהיה לדעת לגבי שיקים מלפני שהם יתחילו לעשות את הסיווג הזה לאיזה ענף - - -לפי התשובה שקיבלנו אתמול אפשר לעשות את זה עם השקעה של מאמץ לא קטן על הענפים שעליהם אמרתי לך, שהם יותר רחבים מהענפים המצומצמים.

יעקב אשר: אז צריך לבדוק את זה, לבדוק את זה עם משרד המשפטים.

 << אורח >> עודדה פרץ: אנחנו בדקנו עם הבנקים, את הישימות.

 << אורח >> עודדה פרץ: גם אם זה יהיה אפשרי או שיהיו את הענפים היותר מורחבים, עדיין זה יהיה נתונים מעתה והלאה.

 << אורח >> עודדה פרץ: זאת אומרת, לא יוכלו לדעת - - -

יעקב אשר: לא, אני לא מדבר עכשיו על מה שאישרנו.

יעקב אשר: מה שאישרנו – אישרנו, נגמר.

 << אורח >> עודדה פרץ: אם נניח משרד המשפטים יביא תקנות שהחל מ-10 באוגוסט והלאה, אז לא יהיו הנתונים.

 << אורח >> עודדה פרץ: יהיו את הנתונים רק מהיום שיגמרו לפתח את זה טכנולוגית.

יעקב אשר: ברור לי.

יעקב אשר: הלוואי ונעמוד שם ואז נפתור את הבעיה של הכמה ימים.

 << אורח >> עודדה פרץ: עוד נקודה שרציתי לציין – אמרת בתחילת דבריך שאסור לתת אשראי ללקוח שהוא מוגבל, לפי ההנחיות של בנק ישראל – אז זה לא המצב.

 << אורח >> עודדה פרץ: זה לא שאסור.

 << אורח >> עודדה פרץ: בדרך כלל המצב הוא שלא נותנים, באמת, זאת אומרת - - -

יעקב אשר: ולכן אני חושב שכדאי שתהיה הנחיה של המפקח על הבנקים.

 << אורח >> עודדה פרץ: אנחנו לא מתערבים במתן אשראי, זה החוק שקובע שהבנקים לא חייבים לתת אשראי, וגם הבעיות של בעלי האולמות ואחרים זה לא משהו שהפתרון שלו הוא דווקא אשראי, ולאו דווקא לפתחם של הבנקים, אלא, אני חושבת שזו אחריות של המדינה לסייע להם, בראש ובראשונה, כי אולי אשראי לא יעזור להם אלא יעמיק את ה - - -

יעקב אשר: בגלל שזו אחריות של המדינה ובגלל שאנחנו יודעים שגם אם המדינה תפעיל את האחריות אז היא בטח תפעיל את זה מעט מדי ומאוחר מדי.

יעקב אשר: אם הדגש הוא על מאוחר מדי – לצורך זה בדיוק יש הלוואות, אם אנחנו לא רוצים שיקרסו.

יעקב אשר: לכן, טוב שהזכרתי את זה.

יעקב אשר: אני באמת מצרף – יש לי סל פניות היום אל המפקח על הבנקים, לנסות ולמצוא את הדרך מול הבנקים.

יעקב אשר: זאת אומרת, אם זה לא בהוראה של המפקח על הבנקים כי זה לא בסמכותו.

יעקב אשר: או לדבר עם איגוד הבנקים בעניין הזה, או פעולה משולבת שלנו – שבאמת – שוב, ענפית, על ענפים מסוימים, שישימו דגש על שיקל דעת בבואם לקבל את ההחלטות, כי בסופו של יום זה לא מחשב, זו לא החלטה שבאה מהמותן, אלא זה משהו שצריך שיקול דעת.

יעקב אשר: אני חושב שברגע שמאירים להם את הפנס על הדברים הללו נוכל למנוע כמה קריסות וכמה פשיטות רגל של אנשים טובים במדינת ישראל שכל חטאם הוא שהם בחרו במקצוע שלא כל כך מסתדר עם הקורונה.

יעקב אשר: תודה רבה, ישיבה זו נעולה.